b'\n_START_ARTICLE_\nAnton Globo\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Ljubljani. V letih 1844\xe2\x88\x921848 je \xc5\xa1tudiral pravo na Dunaju. Po \xc5\xa1tudiju se je zaposlil v sodstvu. Slu\xc5\xbeboval je v raznih krajih. Leta 1863 je postal okrajni predstojnik v Postojni in leta 1867 prav tam okrajni glavar. Poskrbel je za obnovo cest in pogozdovanje Krasa ter posku\xc5\xa1al je izbolj\xc5\xa1ati razmere v \xc5\xa1olstvu. Zavzel se je za ureditev dostopa do Postojnske jame. Pred jamo je uredil lep park. Vanjo je dal napeljati elektri\xc4\x8dno razsvetljavo in \xc5\xbeelezni\xc5\xa1ke tire in poskrbel za njeno reklamo. V letih 1885\xe2\x88\x921890 je bil vladni svetnik de\xc5\xbeelne vlade v Ljubljani. Po smrti Dragotina De\xc5\xbemana je bil predsednik Muzejskega dru\xc5\xa1tva v Ljubljani. Uvedel je redne mese\xc4\x8dne sestanke, ki so jih spremljala predavanja in debate. Leta 1900 se je preselil k sinu Vladimirju na Dunaj. _NEWLINE_Politi\xc4\x8dno je za\xc4\x8del delovati leta 1848. Sodeloval je v gibanju za politi\xc4\x8dno zdru\xc5\xbeitev Slovencev. Sodeloval je pri sestavljanju slovenskega narodnega programa, ki je iz\xc5\xa1el leta 1848 v Novicah. S Stankom Vrazom se je udele\xc5\xbeil slovanskega kongresa v Pragi, ki se je izrekel za slovenski narodni politi\xc4\x8dni program. S politiko se je bavil \xc5\xa1e v letih 1890\xe2\x88\x921896, ko je bil mdr. tudi poslanec v dr\xc5\xbeavnem zboru._NEWLINE_Literarno se je za\xc4\x8del udejstvovati zelo zgodaj. Prispevke je pisal za Novice in Cigaletovo Slovenijo. Kasneje je pisal strokovne zgodovinske in pravne prispevke. Bil je tudi konservator centralne komisije na Dunaju. Napravil je arheolo\xc5\xa1ki zemljevid Kranjske, objavil je seznam kranjskega plemstva. _NEWLINE_Bil je \xc4\x8dastni ob\xc4\x8dan Postojne, Vipave in \xc5\xbdeleznikov. Za zasluge pri delu si je pridobil plemi\xc5\xa1ki naslov Sorodolski. Umrl je na Dunaju, pokopan pa je v Postojni.'